KOMISSION ASETUS (EY) N:o 1757/96,

annettu 10 päivänä syyskuuta 1996,

poikkeuksellisista lisätukitoimenpiteistä Yhdistyneen kuningaskunnan naudanlihamarkkinoilla

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 1588/96 (2), ja erityisesti sen 23 artiklan,

sekä katsoo, että

tietyistä BSE:hen liittyvistä kiireellisistä suojatoimenpiteistä 27 päivänä maaliskuuta 1996 tehdyssä komission päätöksessä 96/239/EY (3), sellaisena kuin se on muutettuna päätöksellä 96/362/EY (4), kielletään elävien nautaeläinten tai nautaeläinten osien lähettäminen Yhdistyneestä kuningaskunnasta muihin jäsenvaltioihin ja näiden nautaeläinten ja niiden osien vienti kolmansiin maihin Yhdistyneessä kuningaskunnassa ilmenneiden BSE-tapausten vuoksi; Yhdistynyt kuningaskunta on kieltänyt teurastushetkellä yli 30 kuukauden ikäisten nautaeläinten käytön ihmisten ja eläinten ravintoketjuissa; nämä toimenpiteet johtavat naudanlihan vapaan liikkuvuuden huomattaviin rajoituksiin ja merkitsevät Yhdistyneen kuningaskunnan markkinoiden vakavaa häiriintymistä; tämän vuoksi on tarpeen ryhtyä poikkeuksellisiin lisätoimenpiteisiin näiden markkinoiden tukemiseksi,

kun otetaan huomioon Yhdistyneen kuningaskunnan interventioelimen ennen 27 päivää maaliskuuta 1996 interventioon ostaman naudanlihan taustalla oleva eläinten ikärakenne, on tarkoituksenmukaista poistaa tällaiset tuotteet kokonaan markkinoilta; Yhdistyneen kuningaskunnan interventioelimen olisi tämän vuoksi ostettava takaisin Yhdistyneen kuningaskunnan interventiovarastot, jotka on myyty ennen 27 päivää maaliskuuta 1996 ja jotka ovat edelleen markkinoilla, tietyillä tuotteiden käsittelyä, laatua ja pakkausta koskevilla edellytyksillä; tämän lisäksi Yhdistyneen kuningaskunnan interventioelimille olisi annettava lupa hävittää polttamalla nämä takaisin ostetut määrät sekä julkisissa varastoissa 27 päivänä maaliskuuta 1996 jäljellä oleva Yhdistyneen kuningaskunnan interventioon ostama naudanliha; tämän toimenpiteen nopean täytäntöönpanon varmistamiseksi on aiheellista asettaa määräaika hävitettävien varastojen polttamiselle,

olisi otettava käyttöön naudanliha-alan poikkeuksellisista markkinatukitoimenpiteistä Yhdistyneessä kuningaskunnassa 19 päivänä huhtikuuta 1996 annetussa komission asetuksessa (EY) N:o 716/96 (5), sellaisena kuin se on viimeksi muutettuna asetuksella (EY) N:o 1512/96 (6), säädetyn yhteisön yhteisrahoittaman järjestelmän kaltainen järjestelmä, joka liittyy tällaisista toimenpiteistä aiheutuviin kustannuksiin; yhteisö ei kuitenkaan yhteisrahoita menoja, jotka liittyvät takaisin ostettujen varastojen kuljetukseen, haltuunottoon, varastointiin ja poistoon sekä takaisin ostettujen ja jäljellä olevien varastojen kuljetukseen, renderointiin ja polttamiseen; yhteisö ei myöskään yhteisrahoita näihin toimiin liittyviä teknisiä tai taloudellisia kustannuksia,

talousarvioon liittyvistä syistä olisi vahvistettava määräajat entisen interventionaudanlihan takaisinostolle, asianomaisten määrien maksulle sekä polttamiseen liittyville toimille,

on tarpeen varmistaa, että kyseiset varastot hävitetään tavalla, joka ei vaaranna ihmisten tai eläinten terveyttä; tämän vuoksi on tarpeen täsmentää erityisesti Yhdistyneen kuningaskunnan suorittaman valvonnan edellytykset,

on säädettävä yhteisön asiantuntijoiden mahdollisuudesta tarkastaa täsmennettyjen edellytysten noudattaminen, ja

tässä asetuksessa säädetyt toimenpiteet ovat naudanlihan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Yhdistyneen kuningaskunnan interventioelimen on pyynnöstä sekä sen jälkeen, kun tuotteen määrä, laatu ja aitous on tarvittavalla tavalla todistettu oikeaksi, ostettava takaisin luuton entinen interventionaudanliha, joka on poistettu interventiosta ennen 27 päivää maaliskuuta 1996 yhteisön sääntöjen mukaisesti, tarkoituksenaan hävittää tämä liha polttamalla, edellyttäen, että:

- liha on edelleen alkuperäisessä muuttumattomassa interventiopakkauksessa, jossa se oli, kun liha poistettiin interventiovarastosta,

- lihaa on käsitelty ja säilytetty edellytyksissä, jotka vastaavat interventiovarastoinnin yhteydessä sovellettavia edellytyksiä,

- tuotteen intervention aikainen laatu on säilytetty.

2. Hakemukset, jotka koskevat 1 kohdassa tarkoitettua entisen interventionaudanlihan takaisinostoa, on jätettävä Yhdistyneen kuningaskunnan interventioelimelle viimeistään 18 päivänä syyskuuta 1996.

Yhdistyneen kuningaskunnan interventioelimen on:

- tehtävä päätöksensä viiden päivän kuluessa hakemuksen vastaanottamisesta,

- ennen päätöstään tarkastettava tämän järjestelmän perusteella tarjotun tuotteen kelpoisuus erityisesti tuotteen aitouden ja laadun osalta,

- punnittava takaisin ostettavat tuotteet,

- ilmoitettava hakijalle välittömästi tekemänsä päätös ja ilmoitettava samalla haltuunoton päivämäärä ja paikka.

3. Yhdistyneen kuningaskunnan toimivaltaisen viranomaisen on itse haltuunoton yhteydessä tarkistettava, että liha vastaa 1 kohdassa tarkoitettuja edellytyksiä.

Haltuunoton on tapahduttava viimeistään 30 päivänä syyskuuta 1996.

4. Yhdistyneen kuningaskunnan toimivaltaisen viranomaisen on pidettävä erityistä rekisteriä, josta ilmenevät takaisin ostetut ja haltuunotetut erät, niiden paino, haltuunoton päivämäärä ja myyjien nimet.

5. Takaisinostohinta on se todellinen hinta, jonka alkuperäinen ostaja maksoi Yhdistyneen kuningaskunnan interventioelimelle kyseisistä tuotteista. Jos tuotteet on saatu luontoissuorituksena, takaisinostohinta on vahvistettava 1 900 ecuksi tonnilta luutonta naudanlihaa.

6. Haltuunotetut tuotteet on maksettava viimeistään 15 päivänä lokakuuta 1996.

7. Ennen 2 kohdassa tarkoitettua poistoa kaikki 2 kohdan mukaisesti haltuunotetut tuotteet on varastoitava erillään muista interventiovarastoista ja erityisesti interventioon 27 päivän maaliskuuta 1996 jälkeen ostetuista varastoista.

8. Edellä 1 kohdassa tarkoitetun Yhdistyneen kuningaskunnan entisten interventiovarastojen takaisinoston katsotaan olevan neuvoston asetuksen (ETY) N:o 729/70 (7) 3 artiklassa tarkoitettu interventiotoimenpide. Kuitenkin neuvoston asetuksen (ETY) N:o 1883/78 (8) 5 ja 6 artiklasta poiketen Yhdistyneen kuningaskunnan on kannettava täysi vastuu takaisin ostettujen määrien kuljetukseen, haltuunottoon ja varastointiin liittyvistä menoista sekä näihin toimiin liittyvistä teknisistä ja taloudellisista kustannuksista.

2 artikla

1. Yhdistyneen kuningaskunnan toimivaltaiselle viranomaiselle annetaan lupa poistaa interventiovarastosta tarkoituksenaan hävittää tuotteet polttamalla:

- Yhdistyneen kuningaskunnan interventioelimen 27 päivänä maaliskuuta 1996 hallussaan pitämät jäljellä olevat luuttoman naudanlihan varastot,

- edellä 1 artiklan mukaisesti takaisin ostetut luuttomat naudanlihan varastot.

2. Edellä 1 kohdan mukaisesti interventiovarastoista poistettu naudanliha on punnittava poistamisen yhteydessä.

Yhdistyneen kuningaskunnan toimivaltaisen viranomaisen on pidettävä jokaisen 1 kohdassa tarkoitetun varastoluokan osalta erillistä erityistä rekisteriä, jossa yksilöidään poistetut erät, niiden täsmällinen paino ja poistopäivä.

3. Kaikki 1 kohdan mukaisesti poistetut varastot on hävitettävä polttamalla välittömästi poiston ja mahdollisesti renderoinnin jälkeen ja viimeistään 31 päivänä maaliskuuta 1997.

Jos 1 kohdan mukaisesti poistettu naudanliha käsitellään ennen polttamista renderointilaitoksessa, rendering-toiminnan tuloksena saatu aines on pidettävä erillään muusta erityisesti asetuksen (EY) N:o 716/96 ja samanlaisten yhteisön ja kansallisten järjestelmien perusteella tapahtuneen rendering-toiminnan tuloksena saadusta aineksesta.

4. Yhdistyneen kuningaskunnan viranomaisten on varmistettava, etteivät 1 kohdan mukaisesti poistetut varastot ja niiden osat tai kyseisten tuotteiden myöhemmin tapahtuneen renderoinnin ja polttamisen jälkeen saatu aines ja sen osat päädy ihmisten tai eläinten ravintoketjuun eikä niitä käytetä kosmeettisissa tai farmaseuttisissa tuotteissa.

5. Yhdistyneen kuningaskunnan toimivaltaisen viranomaisen on valvottava tehokkaasti tässä artiklassa tarkoitettuja toimia paikalla ja erityisesti todettava, että 4 kohdassa vahvistettuja velvollisuuksia kunnioitetaan ja että kaikki asianomainen naudanliha hävitetään tehokkaasti polttamalla.

6. Asetuksen (ETY) N:o 1883/78 4 artiklassa tarkoitettujen tilien osalta 1 kohdan mukaisesti poistetut varastot katsotaan myydyn seuraavaan hintaan:

- 30 prosenttia varainhoitovuoden 1996 alun kirjanpitoarvosta Yhdistyneen kuningaskunnan jäljellä olevien varastojen osalta,

- 30 prosenttia 1 artiklan mukaisesti takaisin ostetun naudanlihan hinnasta.

7. Edellä 1 kohdan ensimmäisessä luetelmakohdassa tarkoitettujen jäljellä olevien varastojen osalta Yhdistyneen kuningaskunnan on kannettava täysi vastuu:

- kaikista teknisistä ja taloudellisista kustannuksista 1 päivästä huhtikuuta 1997 alkaen tuona päivänä vielä varastoissa olevien määrien osalta,

- kaikista menoista, jotka liittyvät kuljetukseen ja hävittämiseen polttamalla.

3 artikla

Sovellettava muuntokurssi on 1 päivänä lokakuuta 1995 voimassa oleva maatalouskurssi.

4 artikla

Yhdistyneen kuningaskunnan on toteutettava kaikki tarvittavat toimenpiteet kyseisen järjestelmän asianmukaisen soveltamisen sekä tämän asetuksen säännösten täydellisen noudattamisen varmistamiseksi. Sen on ilmoitettava komissiolle mahdollisimman pian toteuttamistaan toimenpiteistä ja niihin tehdyistä muutoksista.

5 artikla

Sanotun kuitenkaan rajoittamatta asetuksen (ETY) N:o 729/70 9 artiklan soveltamista, komission asiantuntijat suorittavat tarvittaessa yhdessä jäsenvaltioiden asiantuntijoiden kanssa sekä yhteistyössä Yhdistyneen kuningaskunnan toimivaltaisen viranomaisen kanssa paikalla tehtäviä tarkastuksia tämän asetuksen säännösten noudattamisen varmistamiseksi.

6 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 10 päivänä syyskuuta 1996.

Komission puolesta

Franz FISCHLER

Komission jäsen

(1) EYVL N:o L 148, 28.6.1968, s. 24

(2) EYVL N:o L 206, 16.8.1996, s. 23

(3) EYVL N:o L 78, 28.3.1996, s. 47

(4) EYVL N:o L 139, 12.6.1996, s. 17

(5) EYVL N:o L 99, 20.4.1996, s. 14

(6) EYVL N:o L 189, 30.7.1996, s. 93

(7) EYVL N:o L 94, 28.4.1970, s. 13

(8) EYVL N:o L 216, 5.8.1978, s. 1